Document ID: 32008R0260

ΚΑΝΟΝΙΣΜΌΣ (ΕΚ) αριθ. 260/2008 ΤΗΣ ΕΠΙΤΡΟΠΉΣ
της 18ης Μαρτίου 2008
για την τροποποίηση του κανονισμού (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου με σκοπό την κατάρτιση του παραρτήματος VII στο οποίο απαριθμούνται οι συνδυασμοί δραστικής ουσίας/προϊόντος που καλύπτονται κατά παρέκκλιση ύστερα από μετασυλλεκτική χρήση με υποκαπνιστικό
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου, της 23ης Φεβρουαρίου 2005, για τα ανώτατα όρια καταλοίπων φυτοφαρμάκων μέσα ή πάνω στα τρόφιμα και τις ζωοτροφές φυτικής και ζωικής προέλευσης και για την τροποποίηση της οδηγίας 91/414/ΕΟΚ του Συμβουλίου (1), και ιδίως το δεύτερο εδάφιο του άρθρου 18 παράγραφος 3,
Εκτιμώντας τα ακόλουθα:
(1)
Πολλά κράτη μέλη έχουν υποδείξει στην Επιτροπή την ανάγκη για τη δημιουργία παρέκκλισης από τα ανώτατα όρια καταλοίπων που καθορίζονται στα παραρτήματα ΙΙ και ΙΙΙ και έχουν προσδιορίσει τις καλλιέργειες και τα φυτοφάρμακα για τα οποία απαιτείται η εν λόγω παρέκκλιση. Αυτού του είδους η παρέκκλιση θα επέτρεπε στα κράτη μέλη να εγκρίνουν, ύστερα από μετασυλλεκτική χρήση με υποκαπνιστικό στο έδαφός τους, τα επίπεδα καταλοίπων δραστικής ουσίας τα οποία υπερβαίνουν τα όρια των παραρτημάτων αυτών, με σκοπό την αποφυγή της διατάραξης του εμπορίου των αποθηκευμένων προϊόντων τα οποία έχουν υποβληθεί σε μετασυλλεκτική χρήση με υποκαπνιστικό.
(2)
Επομένως, ο κανονισμός (ΕΚ) αριθ. 396/2005 πρέπει να τροποποιηθεί ανάλογα.
(3)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το κείμενο του παραρτήματος του παρόντος κανονισμού προστίθεται στον κανονισμό (ΕΚ) αριθ. 396/2005 ως παράρτημα VII.
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 18 Μαρτίου 2008.

Labels: 15
6